গতকালের ‘মহারাষ্ট্র রজনী’ অনুষ্ঠানের এক আয়োজক সংবাদমাধ্যমকে বলেন, ‘‘ত্রয়োদশ শতকের মরাঠি কবি সন্ত জ্ঞানেশ্বরের লেখা একটি কবিতা আবৃত্তি করার কথা ছিল আমিরের। ওই কবিতাটি শান্তির সপক্ষে প্রার্থনা হিসাবে লেখা হয়েছিল।’’ প্রসঙ্গত, দেশে ক্রমবর্ধমান অসহিষ্ণুতা প্রসঙ্গে কয়েকমাস আগে মন্তব্য করে বিতর্কে জড়িয়েছিলেন আমির। বিজেপি-শিবসেনার সমালোচনার শিকারও হতে হয়েছিল তাঁকে। রাজনীতির কারবারিদের একাংশের জল্পনা, ‘মেক ইন ইন্ডিয়া’র মঞ্চে আবৃত্তির জন্য ওই বিশেষ কবিতা বেছে নিয়ে হিন্দুত্ববাদী সংগঠনগুলিকেই বার্তা দিতে চেয়েছিলেন ‘পিকে’র অভিনেতা।
আগুন লাগার কয়েকমিনিট আগেই মঞ্চে ছিলেন বলিউড তারকা অমিতাভ বচ্চন। অগ্নিকাণ্ডের ঘটনার কয়েকটি ছবি টুইট করে আজ তিনি লেখেন, ‘এক মুহূর্তে কত কী হয়ে যেতে পারে...’। ব্যক্তিগত ব্লগে গতকালের ঘটনা সম্পর্কে অমিতাভ লিখেছেন, ‘অনুষ্ঠানস্থল থেকে বার হয়ে আসার একটু পরেই টেক্সট মেসেজ পাই। তাতে জানতে চাওয়া হয়েছে, আমি নিরাপদে রয়েছি কি না। কেন এই মেসেজ, প্রথমে বুঝতে পারিনি। তারপরই আগুনের খবর পেলাম’।
গতকালের অগ্নিকাণ্ডের পর অনুষ্ঠানের নিরাপত্তা সম্পর্কে আরও সতর্ক মহারাষ্ট্র সরকার। ‘মেক ইন ইন্ডিয়া’ অনুষ্ঠানের ২৬টি হলের সামনে আজ বেসরকারি ‘ফায়ার মার্শাল’দের নিয়োগ করা হয়েছে। কোনও দুর্ঘটনা ঘটলে প্রাথমিকভাবে পরিস্থিতি সামাল দেওয়াই তাঁদের কাজ।